b'\n_START_ARTICLE_\nIvan Korade\n_START_SECTION_\n\xc5\xbdivljenjepis\n_START_PARAGRAPH_\nPred hrva\xc5\xa1ko osamosvojitveno vojno je bil monter centralnega ogrevanja. Ob izbruhu vojne se je kot prostovoljec pridru\xc5\xbeil Specialni policiji. Potem, ko je bil ustanovljen Zbor narodne garde Hrva\xc5\xa1ke, je bil preme\xc5\xa1\xc4\x8den v 1. gardno brigado \xc2\xbbTigri\xc2\xab, nakar je postal njen poveljnik. Leta 1992 je postal poveljnik novoustanovljene 5. gardne brigade \xc2\xbbSlavonski orli\xc2\xab. Kot poveljnik le-te se je udele\xc5\xbeil bojev na dubrovni\xc5\xa1kem boji\xc5\xa1\xc4\x8du, kjer je bil \xc5\xa1e isto leto te\xc5\xbeko ranjen. Izgubil je levo roko in se le po dveh tednih bolni\xc5\xa1kega dopusta vrnil nazaj na boji\xc5\xa1\xc4\x8de. Za njegove zasluge ga je general Ivan Bobetko, poveljnik ju\xc5\xbenega boji\xc5\xa1\xc4\x8da, povi\xc5\xa1al v generala. Nato je prevzel poveljstvo novoustanovljene 7. gardne brigade \xc2\xbbPume\xc2\xab, s katero se je udele\xc5\xbeil voja\xc5\xa1kih operacij: Zima 94, Skok 1, Skok 2, Leto 95, Nevihta, Maestral in Ju\xc5\xbeni potez. Po koncu vojne je postal poveljnik 5. korpusnega podro\xc4\x8dja Hrva\xc5\xa1ke vojske._NEWLINE_V tem \xc4\x8dasu je Korade, najverjetneje pod vplivom t. i. domovinskega sindroma, bil vpleten v ve\xc4\x8d prometnih nesre\xc4\x8d, pretepov in drugih oblik nasilja. Kljub temu, da je bil ve\xc4\x8dkrat poklican pred sodi\xc5\xa1\xc4\x8de in bil izdan tudi priporni nalog, ga je sloves vojnega heroja \xc5\xa1\xc4\x8ditil in se mu ni zgodilo ni\xc4\x8d. Toda Hrva\xc5\xa1ka vojska je postala pozorna na te incidente in ga je leta 1997 upokojila. Leta 2001 je bil na obsojen na 8 mesecev zapora zaradi nasilni\xc5\xa1tva nad poveljnikom Varnostno-informativne slu\xc5\xbebe (SIS) za vara\xc5\xbedinsko in med\xc5\xbeigursko obmo\xc4\x8dja v letu 1995._NEWLINE_Leta 2002 ga je Mednarodno sodi\xc5\xa1\xc4\x8de za vojne zlo\xc4\x8dine v Haagu pozvalo na zasli\xc5\xa1evanje Korada zaradi vojnih zlo\xc4\x8dinov, ki so jih storili pripadniki 7. gardne brigade\xc2\xa0\xc2\xbbPume\xc2\xab\xc2\xa0v letu 1995 na podro\xc4\x8dju Mrkonji\xc4\x87 Grada._NEWLINE_Mednarodno pozornost je ponovno pritegnil konec marca 2008, ko je policija v vasi Velika Veterni\xc4\x8dka odkrila \xc5\xa1tiri trupla. Korade je 1. aprila postal glavni osumljenec, saj je bil neposredno povezan z eno \xc5\xbertvijo in posredno z ostalimi in je po incidentu pobegnil. 3. aprila so odkrili njegovo skrivali\xc5\xa1\xc4\x8de pribli\xc5\xbeno dva kilometra od stalnega prebivali\xc5\xa1\xc4\x8da. Policisti so obkolili vikend hi\xc5\xa1o; v spopadu je bil ubit pripadnik mobilne enote prometne policije Kobre, nakar je Korade storil samomor.'